text: Стоян Пасев: Силно сме притеснени от възобновените полети Варна-Лондон
  Автор: Пламена Николова 11:13 / 14.04.2020 Коментари (32) 6573
  Силно сме притеснени от новината за възобновените полети на авиокомпания Wizz Air по линията Варна-Лондон, сподели за Varna24.bg обалстният управител на Варна Стоян Пасев.
  "Успокоихме се, че мерките действат, обстановката в морската столица и областта като цяло са спокойни. Радваме се, че няма ръст на случаите на заболели с коронавирус във Варна. Хората са дисциплинирани в по-голямата си част, спазват правилата, независимо колко им е трудно. Значително е намалял и броят на хората под карантина, защото за мнозина от тях, завърнали се от чужбина, изтече срокът на домашната им изолация.
  Точно поради тези причини силно съм притеснен от факта, че се очаква нов наплив от пристигащи сънародници от Лондон. Предстоят ни разговори с авиокомпанията. Вероятно ще има хора, които ще се втурнат като сезонни работници към Лондон, други ще искат да се приберат за Великден у дома, но все още опасността не е отминала. За да се пускат полети и то три пъти седмично, вероятно има заявен сериозен интерес.
  Обмисляме варианти всички пристигащи да получат уведомление за задължителна карантина още в самолета, както и някакви опции пътниците да бъдат извозени до домовете им, за да не ползват обществен транспорт и таксиметрови услуги. Предстои да изясним ситуацията и ако тя не може да бъде променена, да бъдат взети много сериозни мерки за безопасност", коментира за медията ни областният управител.
  Както Varna24.bg съобщи, Wizz Air обяви, че от 16 април 2020 г. авиокомпанията ще възобнови полетите между Варна и Лондон. Маршрутът ще се изпълнява три пъти седмично – вторник, четвъртък и събота, като билети могат да бъдат закупени онлайн на wizzair.com или чрез мобилното приложение.
  Авиокомпанията припомни, че пътниците с резервации, засегнати от отмяната на полети, ще бъдат автоматично информирани по имейл, в случай че са направили резервациите си директно на wizzair.com или чрез мобилното приложение на авиокомпанията. 120% от първоначално платената такса автоматично ще бъде заредена в WIZZ акаунта на клиента, като сумата може бъде използвана през следващите 24 месеца за закупуване на продукти и услуги на Wizz Air. Пътниците могат също да изберат пълно възстановяване на парите в брой – което ще отнеме повече време, и ще бъдат информирани за необходимите стъпки, за да получат банков превод или превод към банкова карта, в отделен имейл. В този случай клиентите ще имат право само на 100% от първоначално платената тарифа.
  След новината не закъсняха и негативните коментари на читатели. Ето част от тях:
  "Как може при толкова КПП - та между градовете в страната да отворят трафик от и до Лондон. Безумие!"
  "Давай да идват на тумби, ние ще се изолираме до декември!"
  "Ще си имаме вносен вирус...но да не пречим на бизнеса. Нас кучета ни яли. А и британските ягоди вече са за обиране".
  "Скандално, ей за това тия хора дето се бяха събрали да протестират заради Морската градина и плажа, трябваше да отидат на Летището! Ако искат да имаме лято навън, а не вкъщи."
  "Пълно безумие. Великобритания и в частност Лондон в момента е най-горещата точка на Европа".
  "Е добре де, как ще се ограничи заразата ако летят самолети!??! Абсурд!!! Закривай и се махайте. Църквите им били проблем, ама по един самолет с болни от АНГЛИЯ не е !??!", гласят част от коментарите.